Uusiseelantilainen bisnesmies Andrew Barnes luki talouslehdestä työelämää käsitteleviä tutkimuksia.

Ajattelua vaativissa töissä tehokas työaika on vain noin kaksi ja puoli tuntia vuorokaudessa, kertoivat kansainväliset tutkimustulokset.

– Aloin miettiä, mitä voisin tehdä parantaakseni oman yhtiöni tuottavuutta, Barnes kertoo sähköpostitse Ylelle.

Pohdinta tuotti tulosta. Barnes teki työntekijöilleen tarjouksen, joka oli melkein liian hyvä ollakseen totta.

Suostutteko tekemään töitä neljänä päivänä viikossa niin, että palkka pysyy samana?

Tätä kysymystä ei tarvinnut esittää kahta kertaa, työntekijät suostuivat.

Työteho nousi

Barnesin menestyvä rahoitus- ja vakuutusalan yritys Perpetual Guardian työllistää 240 ihmistä.

Vaikka englantilaissyntyinen liikemies tunnetaan Uudessa-Seelannissa myös hyväntekijänä, tällä kertaa tarkoitus oli toimia markkinatalouden ehtojen mukaisesti ja tuottaa yhtiölle voittoa.

Kuusi viikkoa kestänyt kokeilu oli onnistunut kaikilla mittareilla laskettuna.

Aucklandin yliopiston seurantatutkimuksesta käy ilmi, että työntekijöiden stressi väheni, he olivat tehokkaampia töissään ja luottamus yhtiön johtoon ja esimiehiin kasvoi.

Aucklandin teknillisen yliopiston henkilöstöjohtamisen professori Jarrod Haar on innoissaan tutkimustuloksista.

– Tärkein havainto oli, että kun työntekijät saivat itse suunnitella muutosta, he tekivät työnsä paremmin, Haar kertoo Ylelle lähettämässään sähköpostissa.

Työntekijöiden kuuleminen päätöksenteossa näkyi myös tuloksissa.

– Työteho ei laskenut ollenkaan. Itse asiassa, useimmissa ryhmissä se vain kasvoi, yrityksen omistaja Andrew Barnes kertoo.

Lehmät on lypsettävä säännöllisesti

Barnes myöntää, että nelipäiväiseen työviikkoon siirtyminen ei välttämättä onnistuisi kaikilla aloilla.

– Lehmät on lypsettävä kaksi kertaa päivässä. Sen alan työntekijöiden on oltava paikalla.

Se ei kuitenkaan Barnesin mukaan tarkoita, etteikö työelämän totuttuja käytäntöjä pitäisi yrittää muuttaa alalla kuin alalla.

– Se mikä toimi meillä, ei ehkä onnistu jossakin muualla. Mutta etukäteen sitä ei voi tietää, ei ennen kuin työväeltä on kysytty, miten he itse hoitaisivat asian.

Ministeri mielissään kokeilusta

Myös Uuden-Seelannin valtionjohto on noteerannut Barnesin toiminnan.

– Olen innoissani tällaisesta kokeilusta. Teen mielelläni yhteistyötä kenen tahansa kanssa, joka antaa työntekijöille joustavuutta ja toimii samalla sääntöjen mukaisesti, työpaikkojen suhteista vastaava ministeri Iain Lees-Galloway sanoi The Guardian -lehden haastattelussa. (siirryt toiseen palveluun)

Eri asia on, kuinka valmiita työnantajat ovat uusiin kokeiluihin. Barnes ainakin kertoo olevansa valmis jatkamaan hyvin onnistunutta kokeilua.

– Ehdottomasti! Mutta työntekijät eivät saa ottaa sitä itsestäänselvyytenä ja jatkaa työntekoa vanhaan malliin, Andrew Barnes sanoo.